CELEX: 32021R1418
Language: lv
Date: 2021-06-23 00:00:00
Title: Komisijas Deleģētā regula (ES) 2021/1418 (2021. gada 23. jūnijs), ar ko attiecībā uz soda piemērošanas noteikumiem saskaņā ar dzīvnieku atbalsta shēmām vai ar dzīvniekiem saistīta atbalsta pasākumiem groza Deleģēto regulu (ES) Nr. 640/2014

31.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 305/6
               
            
         KOMISIJAS DELEĢĒTĀ REGULA (ES) 2021/1418
         (2021. gada 23. jūnijs),
         ar ko attiecībā uz soda piemērošanas noteikumiem saskaņā ar dzīvnieku atbalsta shēmām vai ar dzīvniekiem saistīta atbalsta pasākumiem groza Deleģēto regulu (ES) Nr. 640/2014
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 63. panta 4. punktu, 64. panta 6. punktu un 77. panta 7. punktu,
         tā kā:
         
                     (1)
                  
                  
                     Komisijas Deleģētās regulas (ES) Nr. 640/2014 (2), kas grozīta ar Komisijas Deleģēto regulu (ES) 2021/841 (3), 31. panta 1. punktā ir paredzēts, ka atbalsta kopējā summa, uz kuru saņēmējam ir tiesības, būtu jāizmaksā, pamatojoties uz saskaņā ar Deleģētās regulas (ES) Nr. 640/2014 30. panta 3. punktu noteikto dzīvnieku skaitu, ja vien ir ne vairāk kā trīs nenoteikti dzīvnieki un šos nenoteiktos dzīvniekus ir iespējams individuāli identificēt, izmantojot kādu no minētās regulas 2. panta 1. punkta 7. apakšpunktā minētās identifikācijas un reģistrācijas sistēmā paredzētajiem līdzekļiem. Tomēr dzīvnieku individuālā identifikācija neattiecas uz dzīvnieku sugām, kuras nav liellopi, aitas un kazas. Turklāt Deleģētās regulas (ES) Nr. 640/2014 31. panta 2. punktā ir paredzēts, ka administratīvo sodu piemēro tikai tad, ja vairāk nekā trīs dzīvnieki ir nenoteikti, un nav atsauces uz gadījumu, kad ir ne vairāk par trim nenoteiktiem liellopiem, aitām un kazām, ko nav iespējams individuāli identificēt ne ar vienu no dzīvnieku identifikācijas un reģistrācijas sistēmā paredzētajiem līdzekļiem.
                  
               
                     (2)
                  
                  
                     Tādējādi Deleģētās regulas (ES) Nr. 640/2014 31. panta 1. punkta b) apakšpunktā ietvertais otrais nosacījums izslēdz no atkāpes attiecībā uz administratīvo sodu piemērošanu visas dzīvnieku sugas, uz ko attiecas Deleģētā regula (ES) Nr. 640/2014, izņemot liellopus, aitas un kazas.
                  
               
                     (3)
                  
                  
                     Tāpēc ir lietderīgi Deleģētās regulas (ES) Nr. 640/2014 31. panta 1. punkta b) apakšpunktu pārformulēt tā, lai individuālās identifikācijas prasība attiektos tikai uz liellopiem, aitām un kazām.
                  
               
                     (4)
                  
                  
                     Deleģētās regulas (ES) Nr. 640/2014 31. panta 2. punktā nav paredzēts sods par gadījumiem, kad nav iespējams individuāli identificēt ne vairāk kā trīs nenoteiktus liellopus, aitas un kazas, proti, kad minētie dzīvnieki ir zaudējuši savu identitāti un izsekojamību no jebkāda dzīvnieku identifikācijas un reģistrācijas sistēmas avota. Tas rada situāciju, kad mazāk nopietnas neatbilstības, kuru pamatā ir tikai nenoteikto dzīvnieku skaits, būtu sodāmas, savukārt neatbilstības, kas ir smagākas tāpēc, ka attiecas uz dzīvniekiem (liellopiem, aitām un kazām), kurus nav iespējams identificēt, paliktu nesodītas.
                  
               
                     (5)
                  
                  
                     Tāpēc ir lietderīgi paredzēt arī administratīvus sodus par nopietnākām neatbilstībām, kad nenoteiktos liellopus, aitas un kazas neatkarīgi no to skaita nav iespējams individuāli identificēt ne ar vienu no dzīvnieku identifikācijas un reģistrācijas sistēmā paredzētajiem līdzekļiem.
                  
               
                     (6)
                  
                  
                     Tāpēc Deleģētā regula (ES) Nr. 640/2014 būtu attiecīgi jāgroza.
                  
               
                     (7)
                  
                  
                     Pēc analoģijas ar Deleģēto regulu (ES) 2021/841 šī regula būtu jāpiemēro tiešo maksājumu atbalsta pieteikumiem, lauku attīstības atbalsta pieteikumiem un maksājuma pieprasījumiem, kas iesniegti par pieprasījumu gadiem vai piemaksu periodiem, kuri sākas 2021. gada 1. janvārī vai vēlāk,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) Nr. 640/2014 31. pantu groza šādi:
            
                        a)
                     
                     
                        panta 1. punkta b) apakšpunktu aizstāj ar šādu:
                        
                                    “b)
                                 
                                 
                                    nenoteiktus liellopus, aitas un kazas ir iespējams individuāli identificēt, izmantojot kādu no dzīvnieku identifikācijas un reģistrācijas sistēmā paredzētajiem līdzekļiem.”;
                                 
                              
                  
                        b)
                     
                     
                        panta 2. punkta pirmās daļas ievadfrāzi aizstāj ar šādu:
                        “Ja ir vairāk nekā trīs nenoteikti dzīvnieki vai ir nenoteikti liellopi, aitas un kazas, ko nav iespējams individuāli identificēt ne ar vienu no dzīvnieku identifikācijas un reģistrācijas sistēmā paredzētajiem līdzekļiem, tad atbalsta kopsummu, uz kuru saņēmējam saskaņā ar 1. punktā minēto atbalsta shēmu, atbalsta pasākumu vai šāda atbalsta pasākuma satvarā ietilpstošu darbības veidu ir tiesības pretendēt par attiecīgo pieprasījumu gadu, samazina par:”.
                     
                  
         
            2. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro tiešo maksājumu atbalsta pieteikumiem, lauku attīstības atbalsta pieteikumiem un maksājuma pieprasījumiem, kas iesniegti par pieprasījumu gadiem vai piemaksu periodiem, kuri sākas 2021. gada 1. janvārī vai vēlāk.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. jūnijā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 549. lpp.
         
         
            (2)  Komisijas Deleģētā regula (ES) Nr. 640/2014 (2014. gada 11. marts), ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā (OV L 181, 20.6.2014., 48. lpp.).
         
            (3)  Komisijas Deleģētā regula (ES) 2021/841 (2021. gada 19. februāris), ar ko Deleģēto regulu (ES) Nr. 640/2014 groza attiecībā uz noteikumiem par neatbilstībām, kuras saistītas ar liellopu, aitu un kazu identifikācijas un reģistrācijas sistēmu, un noteikumiem par to, kā aprēķināmi administratīvie sodi attiecībā uz dzīvniekiem, kas deklarēti dzīvnieku atbalsta shēmu vai ar dzīvniekiem saistīta atbalsta pasākumu satvarā (OV L 186, 27.5.2021., 12. lpp.).